**ANA TAKAČ: RAZVOJ EMPATIJE PUTEM DRAMSKE PEDAGOGIJE (2021.)**

Ovaj specijalistički rad prikazuje psihološki razvoj *selfa* te porast fenomena narcizma koji u 21. stoljeću poprima ogromne razmjere i narušava empatične međuljudske odnose, a posebno onaj između roditelja i djece. Narcistična, samoobuzeta kultura mijenja razne kulturne koncepte pa danas govorimo o digitalnom *selfu,* medijskoj socijalizaciji, popustljivom odgoju i partnerskom ophođenju s djecom, pri čemu se ruše granice i realnost kao referentni okvir. Djeca gube uporište u odraslima i deprivirana su u kontekstu psiho-emotivnog razvoja i dječje igre, a gubitak igre, kao i empatije, utječe na preživljavanje ljudske vrste. Stoga, autorica rada predlaže prilagodbu dramskih aktivnosti za rad sa skupinom djece i roditelja koja putem dramske pedagogije, odnosno igre kao medija, potiče međugeneracijsku suradnju između njih. Cilj je navedene prilagodbe razvoj autonomije i empatije te pokušaj preusmjeravanja nezdravih tendencija narcizma, posebno kod djece i mladih. Razvoj empatije ističe se kao potencijalno najbolji *lijek* za narcizam.

**Ključne riječi**: djeca, dramska pedagogija, empatija, narcizam, roditelji